b'\n_START_ARTICLE_\nMenstruacijski ciklus\n_START_PARAGRAPH_\nMenstruacijski ciklus, mese\xc4\x8dni ciklus ali estrus je ciklus naravnih sprememb maternice in jaj\xc4\x8dnikov, ki omogo\xc4\x8da spolno razmno\xc5\xbeevanje. Njegov \xc4\x8dasovni potek dolo\xc4\x8dajo endogeni (notranji) biolo\xc5\xa1ki ciklusi. Mese\xc4\x8dni ciklus je bistven za nastajanje jaj\xc4\x8dec in za pripravo maternice na nose\xc4\x8dnost. Poteka le pri plodnih \xc5\xbeenskah in samicah primatov. Pri \xc4\x8dloveku se ponavlja od menarhe, ko se ciklusi za\xc4\x8dnejo, do menopavze, ko prenehajo._NEWLINE_Pri \xc4\x8dloveku je dol\xc5\xbeina mese\xc4\x8dnega ciklusa zelo razli\xc4\x8dna (sega od 21 do 35 dni), s povpre\xc4\x8dno dol\xc5\xbeino 28 dni. Vsak ciklus lahko na osnovi dogodkov v jaj\xc4\x8dniku (ovarijski ciklus) in maternici (materni\xc4\x8dni ciklus) razdelimo v tri faze. Ovarijski ciklus sestavljajo folikularna faza, ovulacija in lutealna faza, materni\xc4\x8dni cuklus pa menstruacija, proliferativna faza in sekretorna faza. Oba ciklusa uravnava endokrini sistem, na katerega lahko vplivamo s hormonsko kontracepcijo._NEWLINE_Po dogovoru se dol\xc5\xbeina menstruacijskega ciklusa \xc5\xa1teje v dnevih od prvega dne menstruacijske krvavitve. Ob spodbudi s polagoma nara\xc5\xa1\xc4\x8dajo\xc4\x8do koli\xc4\x8dino estrogena v folikularni fazi se iztekanje krvi (menses) upo\xc4\x8dasni in nato ustavi, notranja stena maternice pa se zadebeli. Pod vplivom zapletenega medsebojnega vpliva hormonov se v jaj\xc4\x8dnikih za\xc4\x8dne razvoj foliklov, dokler po nekaj dneh eden med njimi ne postane dominanten, preostali pa propadejo. Pribli\xc5\xbeno v sredini ciklusa, 24 do 36 ur po porastu ravni luteinizirajo\xc4\x8dega hormona (LH), dominantni folikel v procesu, imenovanem ovulacija, sprosti jaj\xc4\x8dece. Po ovulaciji jaj\xc4\x8dece \xc5\xbeivi \xc5\xa1e do 24 ur, preostanek dominantnega folikla pa postane rumeno telesce in tvori velike koli\xc4\x8dine progesterona. Pod vplivom progesterona se endometrij (notranji del materni\xc4\x8dne stene) pripravi na potencialno implantacijo zarodka, s \xc4\x8dimer se za\xc4\x8dne nose\xc4\x8dnost. \xc4\x8ce v pribli\xc5\xbeno dveh tednih do implantacije ne pride, rumeno telesce usahne, pri \xc4\x8demer se izrazito zmanj\xc5\xa1a raven tako progesterona kot tudi estrogena. V procesu, imenovanem menstruacija, se notranja plast maternice odlu\xc5\xa1\xc4\x8di in jaj\xc4\x8dece propade._NEWLINE_Med menstruacijskim ciklusom potekajo spremembe tako v \xc5\xbeenskem reprodukcijskem sistemu kot tudi v drugih telesnih sistemih (to se lahko ka\xc5\xbee z bole\xc4\x8dnostjo dojk ali spremembami razpolo\xc5\xbeenja). Prvo mesntruacijo \xc5\xbeenske imenujemo menarha in se obi\xc4\x8dajo pojavi med 12 in 13 letom. Konec reproduktivnega obdobja \xc5\xbeenske, ki se obi\xc4\x8dajno pojavi med 45 in 55 letom, imenujemo menopavza.'